**Mikko Heikki Matias Kuoppala** (s. 28. lokakuuta 1981 Helsinki), taiteilijanimeltään **Pyhimys**, on helsinkiläinen Universal Music Finlandille levyttävä rap-artisti, Johanna Kustannuksen tuotantopäällikkö ja Yellowmic Records -levy-yhtiön perustaja. Kuoppala tunnetaan soolouransa lisäksi myös rooleistaan yhtyeissä Teflon Brothers ja Ruger Hauer. Kuoppala on julkaissut yhteensä 13 levyä soolotuotantona ja 14 yhteistuotantona mm. Timo Pieni Huijauksen ja Heikki Kuulan kanssa.

Kuoppala kertoi Bassoradion haastattelussa syksyllä 2011 lopettavansa soolouransa, mutta jatkavansa uraansa yhtyeissään Teflon Brothers ja Ruger Hauer. Kuoppala kuitenkin palasi soolotuotannon tuottamiseen vuonna 2015, ja esiintyi vuonna 2018 *Vain elämää* -ohjelman yhdeksännellä tuotantokaudella. Hän esiintyi vuonna 2021 *Vain elämää* -ohjelmassa.

Kuoppala on toiminut levy-yhtiö Johanna Kustannuksen tuotantopäällikkönä vuodesta 2013. Kuoppala toimi myös Ramin Välitys -nimisen ohjelmatoimiston toimitusjohtajana 2009–2016, ennen kuin Ramin Välitys yhdistyi All Day -ohjelmatoimistoon vuonna 2017. Kuoppala on toiminut myös rap-duo JVG:n managerina vuonna 2011.

Kuoppala vietti lapsuutensa ja nuoruutensa Helsingin Kalliossa, Länsi-Pasilassa ja Malminkartanossa.

Musiikillinen ura
-----------------

### 2004–2006

Pyhimys siirtyi omalta levy-yhtiöltään Yellowmicilta Monsp Recordsille alkuvuodesta 2006. Tätä ennen hän julkaisi lukuisia omakustannelevyjä, muun muassa Tapaus-trilogian (*Poikkeustapaus*, *Ongelmatapaus* ja *Rajatapaus*) vuonna 2004. Ensimmäinen virallinen jakeluun päätynyt julkaisu oli toukokuussa 2006 ilmestynyt, kuudesta kappaleesta koostuva *Ai tähän väliin?* -EP. Sen julkaisi Monsp Records.

### 2007–2008

Syyskuussa 2007 julkaistiin Pyhimyksen ensimmäisen virallinen kokopitkä albumi *Salainen maailma*. Levy oli arvostelumenestys, ja sai muun muassa musiikkilehti *Rumbassa* täydet viisi tähteä. Levyn jälkeen julkaistusta promo-singlestä "Herätä mut maanantaina", on HarhaFilms kuvannut myös musiikkivideon. Pyhimykseltä ilmestyi toinen virallinen albumi *Tulva* noin puoli vuotta ensimmäisen jälkeen maaliskuussa 2008. Artisti itse on kuvaillut tätä levyä lähes edellisen levynsä vastakohdaksi vahvasti synteettisine ja elektronisine taustoineen. Saman vuoden syksyllä julkaistiin albumi *Arvoitus koko ihminen*, jonka Pyhimys teki yhteistyössä Rähinä Records -artistin Timo Pieni Huijauksen kanssa. Albumi nousi parhaimmillaan Suomen virallisen albumilistan 16. sijalle.

### 2009–2010

Pyhimys kuuluu Teflon Brothers -nimiseen yhtyeeseen Heikki Kuulan ja Volin (Jani Tuohimaan) kanssa. 29. heinäkuuta 2009 julkaistiin Teflon Brothersin esikoisalbumi *T*. Albumilta julkaistiin peräti viisi musiikkivideota "Vexi oli velkaa", "Viimeinen puritaani", "Hikoilen ku raiskaaja", "Veljee ei voi valita" ja "Hoodilammas". *T* nousi myös Suomen virallisen listan 26. sijalle. Huhtikuussa 2010 Teflon Brothers julkaisi *Iso hätä* -nimisen mixtapen ilmaisladattavaksi internetissä. Teflon Brothers julkaisi toisen, *©* -nimisen, studioalbumin 4. elokuuta 2010. Albumilta julkaistiin musiikkivideo kappaleesta "Skippaan duunit". Albumi sijoittui Suomen virallisen listan 26. sijalle.

Pyhimys muodostaa Tommishockin ja Paperi T:n kanssa Ruger Hauer -nimisen rap-yhtyeen. Yhtyeen debyyttialbumi *Se syvenee syksyllä* julkaistiin 24. marraskuuta 2010 Monsp Recordsin kautta. Albumin kappaleesta "Täällä" julkaistiin musiikkivideo keväällä 2011.

Pyhimys oli mukana 8. joulukuuta 2010 ilmestyneellä *Monelt ne tulee II* -mixtapella kappaleella "Monelt ne tulee II".

### 2011

Pyhimys (vas.) esiintymässä Ruger Hauerin kanssa vuonna 2012.
Keväällä 2011 julkaistiin 7" vinyylinä single "Nyt / Tiskaan tiskaan". Molemmista kappaleista on kuvattu myös musiikkivideot. Kappaleet olivat esimakua Pyhimyksen kauan odotetulta studioalbumilta *Mediumilta*, joka lopulta julkaistiin Monsp Recordsin kautta 18. toukokuuta 2011. Pyhimys aloitti albumin tekemisen kahdeksanhenkisen yhtyeen kanssa jo vuonna 2006. *Medium* nousi parhaimmillaan Suomen virallisen listan 19. sijalle ja ansaitsi *Rumbassa* täydet viisi tähteä. Myös albumin kappaleesta "Sami tosi isot imas" on julkaistu musiikkivideo.

Pyhimyksen *Paranoid-*albumi julkaistiin Monsp Recordsin kautta 26. lokakuuta 2011. Albumi nousi julkaisuviikollaan 16. sijalle Suomen virallisella listalla. Omintakeisen albumista tekee se, että sen kaikki 13 kappaletta ovat "Paranoid"-nimisiä. Albumilta on julkaistu myös musiikkivideo, joka on kooste albumin eri kappaleista sekä musiikkivideo, jossa taustalla soi "#7 Paranoid" -kappale. Kumpikin musiikkivideo julkaistiin nimellä *Paranoid*. Pyhimys kertoi Bassoradion sivustolla albumin olevan hänen viimeinen sooloalbuminsa, mutta kertoi jatkavansa uraansa vielä Teflon Brothersissa ja Ruger Hauerissa. Ruger Hauerin *Se syvenee syksyllä* -albumin toinen musiikkivideo kappaleesta "Jokaiselle jotakin" julkaistiin marraskuussa 2011. Pyhimys on myös vihjaillut oman kirjan kirjoittamista.

### 2012–2016

Pyhimys julkaisi Heikki Kuulan kanssa *Katuvisioita*-nimisen albumin 1. helmikuuta 2012. Se nousi Suomen virallisen listan yhdeksännelle sijalle, ja sen julkaisi Yellowmic Records. Kaksikko käyttää albumilla nimiä *Perhosveitsi-Heikki* ja *Lika-Aki*. Albumin kappaleesta "Aakkoset" julkaistiin musiikkivideo marraskuussa 2011 ja kappaleesta "Nimi muutettu" huhtikuussa 2012. Jälkimmäisellä kappaleella vierailee Paperi T nimellä *Paperi-THC*. Pyhimyksen *Medium*-albumin kolmas musiikkivideo kappaleesta "Nyt" julkaistiin maaliskuun lopulla 2012. Videolla ja kappaleen kertosäkeellä vierailee muusikko Arto Tuunela. Pyhimyksen *Paranoid*-albumilta julkaistiin kolmas musiikkivideo toukokuun lopulla kappaleesta "#5 Paranoid". Albumin kahden edellisen musiikkivideon tapaan kolmaskin video julkaistiin yksinkertaisesti nimellä *Paranoid*.

Ruger Hauerin toinen pitkäsoitto *Erectus* julkaistiin 26. lokakuuta 2012 Monsp Recordsin julkaisemana. Albumi nousi Suomen virallisen albumilistan 16. sijalle. Albumin kappaleesta "Iso paha susi" julkaistiin musiikkivideo huhtikuussa 2013.

Huhtikuun lopulla 2012 julkaistiin Teflon Brothersin musiikkivideo kappaleesta "Poimunopeus". Teflon Brothersin toinen, "Toukasta eroon" -niminen, musiikkivideo kolmannelta albumilta julkaistiin lokakuussa, ja kolmas musiikkivideo "Seksikkäin jäbä" julkaistiin 31. joulukuuta. Jälkimmäisellä kappaleella vierailevat Stig ja Meiju Suvas. "Seksikkäin jäbä" nousi Suomen virallisen singlelistan kolmannelle sijalle, ja kappaleesta julkaistiin rock-henkinen remixversio ja musiikkivideo nimellä "Seksikkäin jäbä (Mötley RMX) Xcovered" huhtikuussa 2013. Teflon Brothersin kolmas studioalbumi *Valkoisten dyynien ratsastajat*, julkaistiin Johanna Kustannuksen kautta 25. tammikuuta 2013, ja se nousi parhaimmillaan Suomen virallisen albumilistan sijalle kuusi. Albumin tuotannosta vastaavat pääosin DJPP ja Vakiosäätäjä. Albumin neljäs musiikkivideo kappaleesta "Jee jee" julkaistiin kesäkuussa 2013. Kappaleella vierailee PMMP:n Mira Luoti.

Pyhimys ja rap-artisti/tuottaja Huge L julkaisivat Steve iVander -nimellä *Olen musta* -nimisen albumin 10. toukokuuta 2013. Albumi vedettiin kuitenkin miltei heti julkaisunsa jälkeen pois kaupoista tekijänoikeuteen liittyvän epäselvyyden takia, mutta julkaistiin jälleen uutena versiona 21. toukokuuta 2013. Monsp Recordsin julkaisema albumi saavutti 33. sijan Suomen virallisella albumilistalla.

Pyhimys ja Medium-yhtye julkaisivat "Ukko" -nimisen musiikkivideon heinäkuussa 2013.

Pyhimys aloitti lokakuussa 2013 alussa Universal Musicin omistaman Johanna Kustannus -levy-yhtiön tuotantopäällikkönä.

Ruger Hauer julkaisi kolmannen *Ukraina*-nimisen pitkäsoittonsa Monsp Recordsin kautta 25. lokakuuta 2013. Albumi nousi parhaimmillaan 15. sijalle Suomen virallisella albumilistalla, ja sen kappaleesta "Jenkem" julkaistiin musiikkivideo.

Pyhimys on ollut myös sanoittamassa mm. Kasmirin "Vadelmavene" ja Diandran "Paha poika" -kappaleita.

Sooloalbumi *Pettymys* julkaistiin 14. elokuuta 2015 Universal Musicin alaisuudessa toimivan Johanna Kustannuksen kautta. Albumin vastaavana tuottajana on toiminut Riku Mattila ja sillä vierailevat muun muassa Pauli Hanhiniemi, Yona, Eva & Manu ja Kasmir.

### 2017–

Pyhimys alkoi työstämään uutta musiikkia vuonna 2017. Syyskuussa 2017 julkaistiin tulevalta albumiltaan *Kynnet, kynnet*, ensimmäinen single, jossa on mukana kertosäkeessä tuore laulaja Vesta. Toinen single "Jättiläinen" julkaistiin 12. tammikuuta 2018. Kappaleella laulaa kertosäkeessä *The Voice of Finland* -ohjelmassa kilpaillut Aksel Kankaanranta. Albumi *Tapa poika* julkaistiin 23. helmikuuta 2018. Julkaisua seuranneena päivänä Pyhimys järjesti Helsingin Narinkkatorilla ilmaiskonsertin.

Pyhimys palkittiin Emma-gaalassa helmikuussa 2019 kuudella Emmalla näissä kategorioissa: Vuoden miessolisti, Vuoden biisi, Vuoden hip hop / R&B ja Vuoden albumi, Vuoden striimatuin biisi ja Vuoden artisti (yleisöäänestys).

Pyhimys voitti 22. maaliskuuta 2019 RadioMedian Radio Gaalassa kategorian Vuoden radiobiisi 2018.  Monitulkintaisilla sanoituksillaan ansioitunut Pyhimys palkittiin Juha Vainio -sanoittajapalkinnolla kesällä 2019.

Pyhimyksen lyriikkakokoelma *Pyhimys: Sanat ja tarinat* julkaistiin syksyllä 2021.

Yksityiselämä
-------------

Kuoppala syntyi vuonna 1981 Helsingin Kalliossa, mistä muutti perheensä mukana Länsi-Pasilaan Kuoppalan ollessa puolitoistavuotias. Länsi-Pasilasta perhe muutti Malminkartanoon Kuoppalan ollessa 10-vuotias. Ensimmäisen ja toisen luokan Kuoppala kävi Länsi-Pasilan ala-asteella, mutta siirtyi toisen luokan jälkeen Helsingin Suomalaiseen Yhteiskouluun (SYK). Kuoppalan puolitoista vuotta nuorempi sisko aloitti koulun kuitenkin perheen tuolloisen asuinpaikan, Malminkartanon, lähettyvillä. Hänen siskonsa kanssa samaa luokkaa kävi nykyään myös rap-artistina tunnettu Heikki Kuula, jonka kanssa Kuoppala ystävystyi. Peruskoulun jälkeen Kuoppala ei jatkanut SYK:ssa, vaan suoritti lukio-opintonsa Apollossa, jossa opiskelivat myös Jani Tuohimaa sekä Heikki Kuula. 

Kuoppala on maininnut ensimmäiseksi merkittäväksi musiikilliseksi tekijäkseen yhdysvaltalaisen rockyhtye Guns N' Rosesin. Yhtyeen debyyttialbumi *Appetite for Destruction* on hänen ensimmäinen vinyylinsä, jonka hän sai sen ilmestymisvuonna 1987 ollessaan 6-vuotias.

Kuoppala on suorittanut siviilipalveluksen. Hänen perheeseensä kuuluu Liisa-vaimo ja kaksi tytärtä. He asuvat omakotitalossa Helsingin Pihlajamäessä.

Diskografia
-----------

*Pääartikkeli: Pyhimyksen diskografia*
### Studioalbumit Pyhimys-nimellä

* *Poikkeustapaus* (Yellowmic, 2004)
* *Rajatapaus* (Yellowmic, 2004)
* *Ongelmatapaus* (Yellowmic, 2004)
* *Pyhimysteeri? The Pink Album* (Promo) (Yellowmic, 2005)
* *Salainen maailma* (Monsp, 2007)
* *Tulva* (Monsp, 2008)
* *Medium* (Monsp, 2011)
* *Paranoid* (Monsp, 2011)
* *Pettymys* (Johanna Kustannus, 2015)
* *Tapa poika* (Johanna Kustannus, 2018)
* *Mikko* (Johanna Kustannus, 2020)

Lähteet
-------

1. ↑  Tamminen, Jari: Pyhimys vai venkula? *Voima*.  5/2011. Viitattu 23.11.2011.
2. ↑  Kuoppala Mikko Heikki Matias HS:n verokoneessa *hs.fi*.
3. 1 2 3  Pyhimys lopettaa soolouransa *Basso*.  26.10.2011.  Arkistoitu 23.7.2012. Viitattu 3.12.2011.
4. ↑  Basscamp *Basscamp*. Viitattu 26.12.2011.
5. ↑  Pyhimys *Universal Music Finland*. Viitattu 1.10.2018.
6. 1 2 3  CV *Pyhimys*. Viitattu 1.10.2018.
7. ↑  Ville Vedenpää: Räppäri Pyhimys purki uransa alussa angstia ja halvensi naisia ennen kuin oma tyyli löytyi: "Mokat kuuluvat inhimillisyyteen" *Yle Uutiset*.  23.8.2018. Viitattu 24.8.2018.
8. ↑  ALL DAY / All Day Agency, Ramin Välitys ja Katin Tavara ovat nyt yhtä *ALL DAY*.  1.3.2017. Viitattu 1.10.2018.
9. ↑  Jare ja VilleGalle riimittelevät nuuskan puolesta *Iltasanomat.fi*.  11.7.2011. Viitattu 23.11.2011.
10. ↑  Hiphopin maantiede *City*.  5/2006. Viitattu 23.11.2011.
11. 1 2 3 4 5 6 7 8  Räppilapsuus - Pyhimys *Vimeo*. Viitattu 19.9.2012.
12. ↑  Pyhimys & Timo Pieni Huijaus: Arvoitus koko ihminen *Musiikkituottajat ry*. Viitattu 23.11.2011.
13. ↑  Teflon Brothers: T *Musiikkituottajat ry*. Viitattu 23.11.2011.
14. ↑  Teflon Brothers: © *Musiikkituottajat ry*. Viitattu 23.11.2011.
15. ↑  Pyhimyksen Medium ilmestyy toukokuussa *Rumba.fi*.  4.3.2011. Viitattu 23.11.2011.
16. ↑  Pyhimys: Medium *Musiikkituottajat ry*. Viitattu 23.11.2011.
17. ↑  Pyhimys: Paranoid *Musiikkituottajat ry*. Viitattu 23.11.2011.
18. 1 2  Lehti, Aki: Haastattelu: Soolouransa lopettava Pyhimys ja Steen1 ovat kärjistämisen mestareita *Dome*.  22.11.2011. Viitattu 3.12.2011.
19. ↑  Perhosveitsi-Heikki Ja Lika-Aki: Katuvisioita *Musiikkituottajat ry*. Viitattu 30.3.2012.
20. ↑  Ruger Hauer: Erectus *Musiikkituottajat ry*. Viitattu 26.11.2012.
21. 1 2  Kaunisto, J.A.: Teflon Brothers hengenvaarallisessa poimunopeudessa *V2*.  30.4.2012. Viitattu 6.5.2012.
22. ↑  Teflon Brothers: Seksikkäin Jäbä (Feat. Stig & Meiju Suvas) *Musiikkituottajat ry*. Viitattu 5.6.2013.
23. ↑  Teflon Brothers : Valkoisten dyynien ratsastajat *Levykauppa Äx*. Viitattu 30.12.2012.
24. ↑  Teflon Brothers: Valkoisten Dyynien Ratsastajat *Musiikkituottajat ry*. Viitattu 5.6.2013.
25. ↑  Steve iVander *Katin Tavara*.  Arkistoitu 12.7.2013. Viitattu 3.6.2013.
26. ↑  Steve iVanderin albumi takaisin kaupoista *Monsp Records*.  10.5.2013.  Arkistoitu 6.1.2014. Viitattu 3.6.2013.
27. ↑  Steve iVanderia digitaalisesti *Monsp Records*.  17.5.2013.  Arkistoitu 6.1.2014. Viitattu 3.6.2013.
28. ↑  Steve iVander: Olen Musta *Musiikkituottaja ry*. Viitattu 3.6.2013.
29. ↑  Jokelainen, Jarkko: Rap-artisti Pyhimys siirtyy perinteikkään suomirock-yhtiön johtoon *Helsingin Sanomat*.  20.9.2013. Viitattu 25.10.2013.
30. ↑  Ukraina *Katin Tavara*.  Arkistoitu 28.9.2013. Viitattu 23.9.2013.
31. ↑  Ruger Hauer: Ukraina *Musiikkituottajat ry*. Viitattu 4.11.2013.
32. ↑  Vadelmavene *Fono.fi - Äänitetietokanta*. Viitattu 26.8.2014.
33. ↑  Paha poika *Fono.fi - Äänitetietokanta*. Viitattu 26.8.2014.
34. ↑  CV / Co-Write *Pyhimys / CV*. Viitattu 26.8.2014.
35. ↑  Antti Raiski ja Petri Munck jatkavat yhteistyötä *magnumlive.fi*. Viitattu 11.8.2014.
36. ↑  Pettymys *Pyhimys / Blogi*. Viitattu 8.6.2015.
37. ↑  Pyhimys tekee paluun Blockfesteilla *Blockfest 2015*. Viitattu 8.6.2015.
38. ↑  Toni Tervo: Jättiyllätys! Rap-artisti Pyhimys järjestää torin kokoisen ilmaiskonsertin Helsingin keskustassa – ja halukkaat pääsevät tapaamaan räppärin *Helsingin Uutiset*. Viitattu 24.5.2018.
39. ↑  Wilma Ruohisto: Pyhimys kahmi kuusi Emma-palkintoa: voitti jokaisen kategorian, jossa oli ehdolla – Katso kaikki voittajat täältä! *Ilta-Sanomat*.  2.2.2019. Viitattu 3.2.2019.
40. ↑  Voittajat | Radiogaala *www.radiogaala.fi*. Viitattu 23.3.2019.
41. ↑  Rap-artisti Pyhimykselle arvostettu sanoittajapalkinto: "Tämä tuntuu hyväksynnältä rap-musiikille" *Yle Uutiset*. Viitattu 30.7.2019.
42. ↑  Kirja - Johnny Kniga *www.johnnykniga.fi*. Viitattu 2.10.2021.
43. ↑
44. ↑
45. ↑  Blogi / 2006 *Pyhimys / Blogi*. Viitattu 2.6.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pyhimys (artisti)**.
* Pyhimyksen kotisivut
* Pyhimys Myspacessa (suomeksi)
* Haastattelu Syvällä Pelissä -sivustolla
* Syvällä Pelissä, Pyhimykseltä uusi levy ja blogi
* Pyhimyksen ja Steen1:sen haastattelu Redrum-187 -sivustolla
* Pyhimys Räppilapsuus -sarjassa Vimeon sivustolla
* Mikko Kuoppalan kappaleita muille artisteille

Pyhimys

|  |  |
| --- | --- |
| Studioalbumit | 
* *Poikkeustapaus*
* *Rajatapaus*
* *Ongelmatapaus*
* *Salainen maailma*
* *Tulva*
* *Medium*
* *Paranoid*
* *Pettymys*
* *Tapa poika*
* *Mikko*

 |
| Kokoelmat | *Pyhimysteeri? The Pink Album* |
| EP:t | 
* *Ai tähän väliin?*
* *Mies & Tunteet EP*

 |
| Kokoelmat | 
* *Clipshow 2003–2004*
* *Vieras*

 |
| Muuta | Diskografia |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz
	+ 2

 |
|  |
| Henkilöt | 
* Ritva
* Yle

 |
|  |
| Muut | 
* Europeana

 |

 |